Title: AGREEMENT
Author: ;
Last saved by: mbobovnik

ZMLUVA
MEDZI
SLOVENSKOU REPUBLIKOU 
A
UGANDSKOU REPUBLIKOU 
O
PODPORE A VZÁJOMNEJ OCHRANE 
INVESTÍCIÍ

Slovenská republika a Ugandská republika (ďalej uvedené len “zmluvné strany”); 

želajúc si zintenzívniť hospodársku spoluprácu pre obojstranný prospech oboch zmluvných strán;

v úmysle vytvoriť a zachovať priaznivé investičné podmienky pre investorov jednej zmluvnej strany na území druhej zmluvnej strany; a

uvedomujúc sa, že podpora a vzájomná ochrana investícií napomáha hospodárskemu rozvoju zmluvných strán; 

sa dohodli takto:

Článok 1
Definície

Na účely tejto zmluvy:

1.	Pojem “investícia” znamená všetky formy aktív investované investormi jednej zmluvnej strany na území druhej zmluvnej strany, v súlade s právnym poriadkom druhej zmluvnej strany a zahŕňa najmä, ale nie výlučne:  

(a)	hnuteľný a nehnuteľný majetok a investované a reinvestované výnosy a akékoľvek iné majetkové práva, akými sú hypotéky, zádržné práva, prenájmy, záložné práva, užívacie práva a iné obdobné práva; 

(b)	akcie, podiely, obligácie a akékoľvek iné formy účasti v podniku alebo v akejkoľvek obchodnej spoločnosti, alebo práva a úžitky z nich vyplývajúce;   

(c)	peňažné pohľadávky a pohľadávky týkajúce sa plnenia zmluvy, ktoré majú ekonomickú hodnotu; 

(d)	práva duševného vlastníctva konkrétne ochranné známky, licencie, autorské práva, patenty, dizajny, technické postupy, know-how, obchodné tajomstvá, obchodné mená a goodwill spojený s investíciou; a 

(e)	obchodné licencie, práva a povolenia, ktoré majú ekonomickú hodnotu podľa zákona, správneho rozhodnutia alebo podľa zmluvy vrátane licencií na prieskum, kultiváciu, ťažbu alebo využívanie prírodných zdrojov. 
So statkami, ktoré boli na základe leasingovej zmluvy dané k dispozícii pre nájomcu na území jednej zmluvnej strany prenajímateľom, ktorý je investorom druhej zmluvnej strany, musí byť zaobchádzané nie menej priaznivo ako s investíciou. 

Žiadna zmena formy, v ktorej sa aktíva investujú alebo opätovne investujú, nemá vplyv na ich investičný charakter.

2.	Pojem „investor“ znamená akúkoľvek fyzickú alebo právnickú osobu zmluvnej strany, ktorá investuje na území druhej zmluvnej strany:

a)	pojem „fyzická osoba“ znamená fyzickú osobu, ktorá má štátne občianstvo jednej zo zmluvných strán v súlade s jej právnym poriadkom; a 

b)	pojem „právnická osoba“ zahŕňa akúkoľvek entitu ako podnik, joint venture, spoločnosť, inštitúciu alebo organizáciu, ktorá je zaregistrovaná alebo zriadená v súlade s vnútroštátnym  právnym poriadkom jednej zo zmluvných strán, a ktorá má svoje registrované sídlo, ústrednú správu alebo hlavné miesto podnikania na území jednej zo zmluvných strán. Ak však takáto právnická osoba má len svoje registrované sídlo na území jednej zo zmluvných strán, jej činnosť musí mať reálne a trvalé prepojenie s hospodárstvom jednej zo zmluvných strán.

3.	Pojem „územie“ znamená:

a)	vo vzťahu k Slovenskej republike, teritoriálne územie, vnútorné vody a vzdušný priestor nad nimi, nad ktorými Slovenská republika vykonáva svoju zvrchovanosť, zvrchované práva a jurisdikciu v súlade s medzinárodným právom;

b)	vo vzťahu k Ugandskej republike, teritoriálne územie, vnútorné vody a vzdušný priestor nad nimi, nad ktorými Uganda vykonáva svoju zvrchovanosť, zvrchované práva a jurisdikciu v súlade s medzinárodným právom.

4.	Pojem „výnosy“ znamená všetky sumy zákonne plynúce z investícií a zahŕňajú najmä, ale nie výlučne zisk, úrok, kapitálové výnosy, dividendy, licenčné poplatky a všetky druhy poplatkov a iný zákonný bežný príjem.

5.	Pojem „voľne zameniteľná mena“ znamená ktorúkoľvek menu, ktorá sa všeobecne používa na platobné účely v medzinárodných transakciách a ktorá je všeobecne zameniteľná na hlavných medzinárodných burzách.

6.	Pojem „verejný záujem“ znamená záujem ustanovený vnútroštátnym právnym poriadkom  každej zmluvnej strany.

ČLÁNOK 2
Podpora a ochrana investícií

1.	Každá zmluvná strana podporí a vytvorí priaznivé podmienky na jej území pre investície investorov druhej zmluvnej strany a schváli takéto investície v súlade so svojím právnym poriadkom.

2.	V súlade s právnymi predpismi vzťahujúcimi sa k vstupu a pobytu cudzincov, jednotlivcom pracujúcich pre investora jednej zo zmluvných strán, ako aj členom jeho rodiny je povolené vstúpiť, zotrvať a opustiť územie druhej zmluvnej strany na účely vykonávania aktivít spojených s investíciou  na území druhej zmluvnej strany.

3.	Investíciám realizovaným investormi každej zo zmluvných strán sa poskytne spravodlivé a rovnaké zaobchádzanie a plná ochrana a bezpečnosť na území druhej zmluvnej strany. 

4.	Žiadna zo zmluvných strán nesmie svojvoľnými alebo diskriminačnými opatreniami poškodzovať riadenie, udržiavanie, používanie, užívanie alebo nakladanie s investíciami na svojom území realizovanými investormi druhej zmluvnej strany.

5.	Výnosom plynúcim z investície sa poskytne rovnaké zaobchádzanie a ochrana ako investíciám. 

ČLÁNOK 3
Zaobchádzanie s investíciami

1.	Každá zmluvná strana poskytne investorom druhej zmluvnej strany a ich investíciám založeným na jej území zaobchádzanie, ktoré je za podobných okolností nie menej priaznivé, ako poskytuje svojim vlastným investorom alebo investorom ktoréhokoľvek tretieho štátu, podľa toho, ktoré je výhodnejšie. 

2.	Každá zmluvná strana poskytne investorom a investíciám investorov druhej zmluvnej strany po vstupe zaobchádzanie, ktoré bude nie menej priaznivé, ako to, ktoré poskytuje investorom a investíciám akéhokoľvek tretieho štátu.

3.	Žiadna zo zmluvných strán neustanoví alebo neuplatní  na svojom území  opatrenia, ktoré sa vzťahujú na investície realizované investormi druhej zmluvnej strany, týkajúce sa nákupu materiálov, spôsobov produkcie, prevádzky, prepravy, marketingu ich výrobkov alebo podobné nariadenia majúce diskriminačné alebo nevyhovujúce dosahy.  

4.	Ak ustanovenia zákona alebo záväzky podľa medzinárodného práva, platné v súčasnosti alebo uzavreté neskôr, obsahujú nariadenie všeobecného alebo špecifického charakteru, oprávňujúce poskytnúť zaobchádzanie, vo vzťahu k investíciám investorov druhej zmluvnej strany, ktoré je priaznivejšie  ako to, ktoré je zabezpečené touto zmluvou, takéto nariadenie sa uplatní do tej miery, do akej miery je priaznivejšie.

ČLÁNOK 4
Oslobodenia

Ustanovenia tejto zmluvy nemožno vykladať tak, že zaväzujú jednu zmluvnú stranu poskytovať investorom druhej zmluvnej strany alebo ich investíciám, alebo ich výnosom výhody akéhokoľvek zaobchádzania, prednosti alebo výsady vyplývajúce zo:

a)	súčasného alebo budúceho členstva jednej zo zmluvných strán v rámci zóny voľného obchodu, v rámci regionálneho hospodárskeho zoskupenia, na spoločnom trhu, v colnej, hospodárskej alebo menovej únii, alebo podobného medzinárodného dohovoru vrátane dohôd o trhu práce; alebo

b)	súčasnej alebo budúcej medzinárodnej zmluvy o zamedzení dvojitého zdanenia alebo akejkoľvek inej medzinárodnej zmluvy týkajúcej sa celkom alebo prevažne zdanenia; alebo

a)	súčasnej alebo budúcej multilaterálnej zmluvy vzťahujúcej sa celkom alebo prevažne na investície.

ČLÁNOK 5
Vyvlastnenie

1.	Investície investorov jednej zmluvnej strany sa neznárodnia, nevyvlastnia ani nepodrobia opatreniam  s podobným účinkom ako znárodnenie alebo vyvlastnenie na území druhej zmluvnej strany, s výnimkou verejného záujmu  a s poskytnutím okamžitej, primeranej a účinnej náhrady. Vyvlastnenie sa vykoná na nediskriminačnom základe v súlade so zákonnými postupmi.  

2.	Taká náhrada zodpovedá trhovej hodnote vyvlastnených investícií bezprostredne pred vyvlastnením alebo  predtým než sa  vyvlastnenie stalo verejne známym, podľa toho čo nastane  skôr, zahŕňa úrok počítaný podľa aplikovateľnej obchodnej sadzby odo dňa vyvlastnenia až po deň uskutočnenia platby a bude okamžite realizovateľná. Kompenzácia sa uskutoční vo voľne zmeniteľnej mene.

3.	Investori jednej zmluvnej strany, ktorých investície boli postihnuté vyvlastnením, budú mať právo na urýchlené preskúmanie svojho prípadu súdnym alebo iným nezávislým orgánom druhej zmluvnej strany a na ohodnotenie svojich investícií v súlade s princípmi ustanovenými v tomto článku.

4.	Princípy uvedené v tomto článku sa uplatnia, aj keď zmluvná strana vyvlastní aktíva spoločnosti, ktorá je ustanovená alebo zriadená podľa jeho právneho poriadku, a v ktorej investori druhej zmluvnej strany vlastnia podiely, obligácie alebo iné formy účasti. Ak je predmetom vyvlastnenia spoločný projekt na území jednej zo zmluvných strán, splatná výška náhrady postihnutého investora jednej zo zmluvných strán sa stanoví podľa jeho podielu na spoločnom projekte. 

5.	Ustanovenia tohto článku a článku (6) sa vzťahujú aj na výnosy z investície ako aj v prípade likvidácie na výnosy z likvidácie.

6.	Tento článok je doplnený protokolom, ktorý tvorí neoddeliteľnú súčasť zmluvy.

ČLÁNOK 6
Náhrada škody

1.	Investorom jednej zo zmluvných strán, ktorých investície utrpia škody v dôsledku vojny alebo iného ozbrojeného konfliktu, výnimočného stavu, vzbury, povstania, verejných nepokojov alebo iných podobných udalostí na území druhej zmluvnej strany, poskytne táto druhá zmluvná strana, pokiaľ ide o reštitúciu, náhradu škody,  kompenzáciu alebo iné formy vyrovnania,  zaobchádzanie nie  menej priaznivé, než aké poskytne táto druhá zmluvná strana svojim vlastným investorom alebo investorom akéhokoľvek tretieho štátu podľa toho, ktoré je výhodnejšie.

2.	Bez ohľadu na odsek (1) tohto článku investorom jednej zmluvnej strany, ktorí pri udalostiach uvedených v predchádzajúcom odseku utrpeli škody na území druhej zmluvnej strany v dôsledku:

a)	konfiškácie ich majetku ozbrojenými silami alebo orgánmi druhej zmluvnej strany;  alebo 

b)	zničenia ich majetku ozbrojenými silami alebo orgánmi druhej zmluvnej strany, ktoré nebolo spôsobené počas ozbrojenej akcie alebo nebolo vyvolané nevyhnutnosťou situácie, 

sa poskytne reštitúcia alebo primeraná náhrada škody, ktorá je nie menej priaznivá, ako tá, ktorú, za podobných okolností, poskytne investorovi druhej zmluvnej strany alebo iného štátu a zahŕňa úrok na úrovni komerčnej sadzby odo dňa zabavenia alebo zničenia po deň uskutočnenia platby. 

ČLÁNOK 7
Prevody

1.	Každá zmluvná strana zaručí investorom druhej zmluvnej strany, po splnení ich finančných povinností vo vzťahu k hostiteľskej zmluvnej strane, voľný prevod ich platieb vzťahujúcich sa na investície. Takéto prevody zahŕňajú najmä, ale nie výlučne:  

a)	čistý zisk, kapitálové výnosy, dividendy, úroky, licenčné poplatky, poplatky a akýkoľvek ďalší príjem vyplývajúci z investície;

b)	výnosy,

c)	výťažky z predaja a/alebo likvidácie časti alebo celej investície, vrátane predaja akcií;

d)	sumy potrebné na platbu výdavkov, ktoré vznikli z prevádzkovania investície, ako napríklad splátky úverov, platby v súvislosti s otvorením dovozného dokumentárneho akreditívu, platba vopred alebo iné výdavky;

e)	náhrady splatné podľa článkov 5, 6, 10 a 11; 

f)	nepoužité príjmy a ďalšie odmeny zahraničného personálu pracujúceho vo väzbe na investíciu;

g)	dodatočné zdroje na zriadenie, udržiavanie, rozvoj a zvýšenie investície.

2.	Každá zmluvná strana navyše zabezpečí, aby sa prevody podľa odseku 1 tohto článku realizovali bez akéhokoľvek obmedzenia, vo voľne zameniteľnej mene a na základe bežného výmenného kurzu platného v deň prevodu a boli okamžite realizovateľné. 

3.	V prípade neexistencie devízového trhu, použije sa najnovší výmenný kurz pre konverzie mien na špeciálne práva čerpania (SDR).

4.	V prípade neobvyklého omeškania prevodu spôsobeného hostiteľskou zmluvnou stranou, prevod taktiež zahŕňa dennú sadzbu odškodnenia vo výške komerčnej sadzby stanovenej na trhovej báze pre predmetnú menu odo dňa, od ktorého bol prevod požadovaný po deň realizácie prevodu a bude znášaný touto zmluvnou stranou. 

5.	Bez ohľadu na odseky (1) a (2) vyššie, zmluvná strana môže prijať alebo zachovať opatrenia týkajúce sa medzinárodných kapitálových a obchodných transakcií prijaté ktoroukoľvek zmluvnou stranou a predovšetkým, okrem iného, v týchto prípadoch:

a)	v prípade vážnych ťažkostí s platobnou bilanciou alebo externými finančnými prostriedkami alebo ich ohrozenia; alebo

b)	v prípadoch, kde za výnimočných okolností pohyb kapitálu spôsobuje alebo môže spôsobiť závažné ťažkosti pri riadení makroekonomiky, najmä menovej a devízovej politiky; alebo

c)	vo výnimočných prípadoch ekonomických sankcií.

6.	Opatrenia uvedené v odseku (5) tohto článku:

a)	neprekročia opatrenia nevyhnutné na riešenie okolností uvedených v odseku (5) tohto článku;

b)	budú dočasné a budú odstránené hneď, ako to podmienky umožnia; a 

c)	okamžite budú oznámené druhej zmluvnej strane. 

ČLÁNOK 8
Postúpenie práv

1.	Ak zmluvná strana alebo ňou určená agentúra uskutoční platbu v rámci odškodnenia alebo záruky na nekomerčné riziko, ktoré prevzala v súvislosti s investíciou na území druhej zmluvnej strany, hostiteľská zmluvná strana uzná:

a)	postúpenie akýchkoľvek práv a nárokov od investorov ku predchádzajúcej zmluvnej strane alebo k nimi určenej agentúre v zmysle zákona alebo prostredníctvom právnej transakcie; 

b)	právo odškodňujúcej strany uplatňovať takéto práva a nároky a prevziať všetky záväzky týkajúce sa investícií prostredníctvom postúpenia práv v rovnakom rozsahu ako jej právny predchodca alebo pôvodný investor.

2.	Postúpené práva alebo nároky neprevýšia pôvodné práva alebo nároky takéhoto investora.

ČLÁNOK 9
Riešenie sporov medzi 
zmluvnou stranou a investorom druhej zmluvnej strany

1.	Každý spor medzi zmluvnou stranou a investorom druhej zmluvnej strany sa bude podľa možnosti riešiť stranami sporu priateľským spôsobom prostredníctvom rokovaní a konzultácií medzi účastníkmi sporu.

2.	Ak sa takýto spor nepodarí urovnať do šiestich (6) mesiacov od dátumu, keď investor o ňom písomne informoval zmluvnú stranu, spor môže byť predložený:

a)	príslušným súdom zmluvnej strany, na ktorej území je investícia realizovaná; 

b)	Medzinárodnému stredisku pre riešenie investičných sporov (ICSID), zriadenému v zmysle Dohovoru o riešení sporov z investícií medzi štátmi a občanmi druhých štátov, prijatého vo Washingtone 18. marca 1965 v prípade, ak obidve zmluvné strany sú stranami tohto dohovoru, alebo 

c)	ad hoc medzinárodnému arbitrážnemu súdu zriadenému, pokiaľ sa účastníci sporu nedohodnú inak, na základe arbitrážnych pravidiel Komisie OSN pre medzinárodné obchodné právo (UNCITRAL). Menovacou autoritou (appointing authority) podľa týchto pravidiel bude generálny tajomník ICSID. 

3.	Investor, ktorý predložil spor na riešenie národnému súdu, môže napriek tomu využiť niektorú z foriem arbitrážneho konania podľa odsekov 2 (b) a (c) tohto článku, ak pred vyhlásením rozsudku národným súdom vyhlási, že nebude pokračovať v tomto prípade prostredníctvom národných súdnych konaní a stiahne podanie. 

4.	Na účely tohto článku a článku 25 odsek 2 (b) Washingtonského dohovoru, s každou právnickou osobou, ktorá je ustanovená v súlade z právnym poriadkom jednej zmluvnej strany a ktorá je pred vznikom sporu kontrolovaná investorom druhej zmluvnej strany, bude zaobchádzané ako s tuzemskou druhej zmluvnej strany. 

5.	Týmto sa zdôrazňuje, že doložka najvyšších výhod v tejto zmluve sa nevzťahuje na povinnosť poskytnúť investorom druhej zmluvnej strany iný postup riešenia sporu, než je stanovený v tejto zmluve.   

6.	Arbitrážny súd vydá svoje rozhodnutia, na základe ustanovení tejto zmluvy, zákonov a nariadení zmluvnej strany, ktorá je v spore, noriem Medzinárodného práva súkromného, ktoré arbitrážny tribunál považuje za použiteľné, podmienok špecifických zmlúv uzavretých v súvislosti s konkrétnou investíciou a príslušných princípov medzinárodného práva.

7.	Žiadna zo zmluvných strán, ktoré sú v spore, nemôže vzniesť námietku, a to v žiadnom momente arbitrážneho procesu alebo vykonania arbitrážneho rozsudku, na základe toho, že investor, ktorý je protistranou v spore prijal alebo príjme, z dôvodu poistenia investície alebo záruky, odškodnenie alebo inú náhradu pokrývajúcu celkovú hodnotu straty alebo jej časť. 

8.	Každé arbitrážne rozhodnutie podľa tohto článku bude konečný a záväzný pre obe strany sporu. Každá zo zmluvných strán neodkladne zabezpečí uznanie a vykonanie arbitrážneho rozhodnutia v súlade s  príslušnými  zákonmi a právnymi predpismi.

9.	Každá arbitráž podľa odseku 2 tohto článku, podľa požiadavky ktorejkoľvek strany sporu, sa bude konať v štáte, ktorý je stranou  Dohovoru OSN o uznaní a výkone cudzích rozhodcovských nálezov (Newyorský dohovor), podpísanom v New Yorku 10. júna 1958. Nároky predložené na arbitráž, podľa tohto článku, budú považované, na účely článku A newyorského dohovoru,  za pochádzajúce z obchodného vzťahu alebo transakcie.

ČLÁNOK 10
Riešenie sporov medzi zmluvnými stranami

1.	Zmluvné strany súhlasia, že na žiadosť jednej alebo druhej zmluvnej strany budú spolu okamžite konzultovať, aby vyriešili akékoľvek spory v spojitosti s touto zmluvou, alebo aby prebrali každú záležitosť týkajúcu sa výkladu alebo uplatňovania tejto zmluvy. 

2.	Ak sa taký spor nemôže vyriešiť do šiestich (6) mesiacov, predloží sa na žiadosť jednej zo zmluvných strán arbitrážnemu súdu v súlade s ustanoveniami tohto článku.

3.	Arbitrážny súd bude zriadený  pre každý individuálny  prípad týmto spôsobom. Do dvoch (2) mesiacov od prijatia žiadosti o riešenie sporu, každá zo zmluvných strán  vymenuje jedného člena súdu. Títo dvaja členovia súdu potom vyberú občana  tretieho štátu, ktorý so súhlasom zmluvných strán bude vymenovaný za predsedu súdu (ďalej „predseda“). Predseda bude  vymenovaný do troch mesiacov odo dňa, keď boli vymenovaní ostatní dvaja členovia.

4.	Ak sa  vymenovania neuskutočnia v lehote určenej v odseku 3 tohto článku, ktorákoľvek zo zmluvných strán môže požiadať predsedu Medzinárodného súdneho dvora o vymenovanie. Ak predseda Medzinárodného súdneho dvora je občanom štátu jednej  zo  zmluvných strán, alebo ak z akéhokoľvek  iného dôvodu nemôže vymenovať zástupcov,  žiadosť sa predloží jeho podpredsedovi.  Ak aj podpredseda je občanom štátu jednej zo zmluvných strán, alebo ak nemôže vymenovať z akéhokoľvek iného dôvodu, o  vymenovanie sa požiada najstarší člen Medzinárodného súdneho dvora,  ktorý nie je občanom  ani jednej zo zmluvných strán.

5.	Arbitrážny súd prijíma rozhodcovský rozsudok väčšinou hlasov. Rozsudok arbitrážneho súdu je konečný a záväzný. Každá zmluvná strana uhradí náklady na svojho člena súdu  a svojich zástupcov pri prerokúvaní;  úhrada  nákladov na predsedu, ako aj všetkých ostatných nákladov sa rozdelí rovným dielom medzi zmluvné strany. 

ČLÁNOK 11
Povolenia

1.	Každá zmluvná strana bude v súlade so svojimi právnym poriadkom pristupovať priaznivo k žiadostiam o povolenie na investície investormi druhej zmluvnej strany.

2.	Každá zmluvná strana v súlade so svojim právnym poriadkom povolí dočasný vstup a pobyt a prípadné potrebné potvrdenia fyzickým osobám, nevyhnutne potrebným pre túto investíciu a zamestnaným zo zahraničia ako manažéri, špecialisti alebo technický personál v spojení s investíciou investora druhej zmluvnej strany na tak dlho, kým takéto osoby spĺňajú podmienky tohto odseku. Najbližším rodinným príslušníkom týchto osôb sa zaručuje podobné zaobchádzanie s ohľadom na ich vstup a dočasný pobyt na území prijímajúcej zmluvnej strany.

ČLÁNOK 12
Uplatňovanie iných pravidiel a osobitných záväzkov

1.	Ak sa určitý vzťah riadi touto zmluvou a súčasne aj inou medzinárodnou zmluvou, ktorej stranami sú oba zmluvné strany, nič v tejto zmluve nebráni, aby ktorákoľvek zmluvná strana alebo ktorýkoľvek jeho investor vlastniaci investície na území  druhej zmluvnej strany uplatňoval tie ustanovenia, ktoré sú v jeho prípade priaznivejšie. Avšak, tento článok sa neuplatňuje, pokiaľ ide o procesné práva stanovené súčasne touto zmluvou a inou podobnou medzinárodnou zmluvou, ktorou je jedna zmluvná strana viazaná. 

2.	Ak zaobchádzanie, ktoré poskytuje jedna zmluvná strana investíciám a investorom druhej zmluvnej strany v súlade s jej právnym poriadkom alebo inými osobitnými zmluvnými ustanoveniami, je priaznivejšie ako to, ktoré je poskytnuté podľa tejto zmluvy, použije sa toto priaznivejšie.

ČLÁNOK 13
Všeobecné výnimky

1.	Ustanovenia uvedené v tejto zmluve nemožno interpretovať tak, že by bránili ktorejkoľvek zo zmluvných strán prijať opatrenia, ktoré preukázateľne považuje za nevyhnutné na ochranu svojich základných bezpečnostných záujmov vo vzťahu k:

a)	trestným činom alebo priestupkom,

b)	obchodovaniu so zbraňami, strelivom a vojnovou výzbrojou a takémuto obchodovaniu s inými tovarmi, materiálmi, službami a technológiami, ktoré sa vykonáva priamo alebo nepriamo na účel zásobovania vojenského alebo iného bezpečnostného zariadenia,

c)	opatreniam prijatým v čase vojny alebo zvýšeného napätia v medzinárodných vzťahoch,

d)	implementácii národných politík alebo medzinárodných zmlúv rešpektujúc nešírenie jadrových zbraní alebo iných jadrových výbušných zariadení, alebo

e)	svojim záväzkom podľa Charty OSN o udržiavaní medzinárodného mieru a bezpečnosti, 

f)	verejnému poriadku,

g)	ochrane investorov, vkladateľov, účastníkov finančného trhu, poistencov, príjemcov poistného alebo osôb, voči ktorým je finančná inštitúcia viazaná zabezpečovacou povinnosťou,

h)	zachovaniu bezpečnosti, zdravia, integrity alebo finančnej spoľahlivosti finančných inštitúcií, alebo

i)	zaisteniu integrity a stability finančného systému jednej zo zmluvných strán. 

2.	Ustanovenia tohto článku sa nevzťahujú na článok 7 odsek 1(e) tejto zmluvy. 

ČLÁNOK 14
Transparentnosť

1.	Každá zmluvná strana bezodkladne zverejní, alebo inak sprístupní investorom svoje zákony, iné všeobecne záväzné právne predpisy, rozhodnutia súdov a ďalšie relevantné informácie ako napríklad medzinárodné dohody, ktoré by mohli mať vplyv na investície investorov druhej zmluvnej strany na území prvej zmluvnej strany. 

2.	Žiadne z ustanovení tejto zmluvy nezaväzujú ktorúkoľvek zmluvnú stranu k zverejneniu alebo sprístupneniu tajných alebo dôverných informácií vrátane informácií o konkrétnom investorovi alebo investícii, ak by takéto zverejnenie bolo prekážkou výkonu práva, bolo v rozpore s právnymi predpismi na ochranu dôverných informácií alebo by bolo na ujmu legitímnych obchodných záujmov konkrétnych investorov.

ČLÁNOK 15
Konzultácie

Zmluvné strany sa zaväzujú na žiadosť ktorejkoľvek zmluvnej strany zvolať poradné stretnutia s cieľom posúdenia implementácie tejto zmluvy a preskúmania akýchkoľvek problémov, ktoré by mohli vzniknúť z tejto zmluvy. Takéto stretnutia sa uskutočnia na úrovni kompetentných orgánov oboch zmluvných strán na mieste a v čase dohodnutom náležitými spôsobmi.  

ČLÁNOK 16
Uplatňovanie zmluvy

1.	Táto zmluva sa vzťahuje na investície uskutočnené v súlade s právnym poriadkom zmluvnej strany, na ktorej území sa investícia uskutočnila pred nadobudnutím platnosti tejto zmluvy pre predmetnú zmluvnú stranu, ako aj na investície uskutočnené následne. Táto zmluva sa vzťahuje na investície existujúce v čase, keď zmluva nadobudne platnosť, ako aj na tie, ktoré boli vykonané alebo získané následne. Táto zmluva sa ale nevzťahuje na žiadny spor alebo nárok, ktorý vznikol pred nadobudnutím jej platnosti. 

2.	Každá zmluvná strana bude dodržiavať všetky ustanovenia tejto zmluvy a prijme každé dostupné primerané opatrenia na zabezpečenie jej dodržiavania, a to zo strany všetkých orgánov na všetkých úrovniach vlády v rámci jeho územia.

ČLÁNOK 17
Nadobudnutie platnosti, trvanie a ukončenie

1.	Táto zmluva podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť 90. (deväťdesiatym) dňom odo dňa doručenia poslednej notifikácie, ktorými si zmluvné strany potvrdia splnenie všetkých ústavných podmienok, potrebných pre nadobudnutie jej platnosti.

2.	Táto zmluva môže byť menená a doplňovaná na základe vzájomnej dohody zmluvných strán, za predpokladu, že jedna zmluvná strana doručí písomný návrh dodatku druhej zmluvnej strane. Všetky prípadné zmeny a doplnky musia byť vykonané výmenou nót alebo podpísaním dodatku k zmluve.

3.	Táto zmluva ostáva v platnosti počas obdobia desiatich (10) rokov. Po skončení tohto obdobia ostáva v platnosti do uplynutia dvanástich (12) mesiacov od dátumu, keď jedna zo zmluvných strán oznámila vypovedanie zmluvy druhej zmluvnej strane.

4.	Vo vzťahu k investíciám uskutočneným pred dátumom ukončenia platnosti tejto zmluvy ostávajú ustanovenia článkov 1 až 16 účinné počas obdobia desiatich rokov odo dňa skončenia platnosti zmluvy, pokiaľ sa zmluvné strany nedohodnú inak.

NA DÔKAZ TOHO podpísaní, riadne na to splnomocnení, podpísali túto zmluvu.

DANÉ v ______________ dňa ____________ v dvoch pôvodných vyhotoveniach, každé v jazyku slovenskom, swahilskom a anglickom, pričom všetky znenia majú rovnakú platnosť. V prípade rozdielnosti výkladu je rozhodujúce anglické znenie.

ZA 
SLOVENSKÚ REPUBLIKU

ZA 
UGANDSKÚ REPUBLIKU

Protokol

Pokiaľ ide o článok 5 (Vyvlastnenie) tejto zmluvy, zmluvné strany potvrdzujú ich spoločné presvedčenie, ako môže byť chápané  nepriame vyvlastnenie:

1.	Koncept „opatrenia  s podobným účinkom ako znárodnenie alebo vyvlastnenie“ môže byť rovnako pomenovaný ako „nepriame vyvlastnenie“. Nepriame vyvlastnenie vychádza z opatrenia alebo série opatrení prijatých zo strany zmluvnej strany, ktoré majú účinky podobné ako priame vyvlastnenie bez úradného predloženia právneho titulu alebo otvorenej konfiškácie.

2.	Rozhodnutie či opatrenie alebo séria opatrení zmluvnej strany ustanovuje nepriame vyvlastnenie vyžaduje skutkový prieskum konkrétneho prípadu, ktorý berie do úvahy, okrem iného, ďalšie faktory:  

a)	hospodársky účinok opatrenia alebo série opatrení, i keď jediná skutočnosť, že opatrenie alebo série opatrení zmluvnej strany má nepriaznivý dosah na ekonomickú hodnotu investície nepotvrdzuje, že došlo k nepriamemu vyvlastneniu;

b)	závažnosť akou opatrenie alebo série opatrení narúša zreteľné, primerané, investičné očakávania;

c)	povaha opatrenia alebo série opatrení vrátane ich účelu a odôvodnenia.

3.	S výnimkou ojedinelých skutočností, takých keď je opatrenie alebo séria opatrení nepriaznivá v zmysle účelu, že nemôžu byť primerane vnímané ako prijaté a aplikované v dobrej viere, nediskriminačné opatrenia zmluvnej strany, ktoré sú navrhnuté a aplikované na ochranu opodstatneného verejného blaha, neustanovujú nepriame vyvlastnenie.   

NA DÔKAZ TOHO podpísaní, riadne na to splnomocnení, podpísali tento protokol.

DANÉ v ______________ dňa ____________ v dvoch pôvodných vyhotoveniach, každé v jazyku slovenskom, swahilskom a anglickom, pričom všetky znenia majú rovnakú platnosť. V prípade rozdielnosti výkladu je rozhodujúce anglické znenie.

ZA 
SLOVENSKÚ REPUBLIKU

ZA 
UGANDSKÚ REPUBLIKU